ડૉ. એલેકઝાન્ડર બાઇબરસ્ટેઇન હવે પ્લાઝોવનો એક કેદી બની ગયો હતો. તેને ખબર હતી, કે કેદીઓને અપાતા રોજના ભોજનમાં ૭૦૦થી ૧૧૦૦ જેટલી કેલરી આપવાની હતી. સવારે નાસ્તામાં એક કેદી દીઠ હલકી કક્ષાની અડધો લીટર કાળી કૉફી, ઓકના ફળનો ટૂકડો અને બેરેકના રસોડાની બેકરીમાં રસોડાના કર્મચારીઓને પહોંચાડવામાં આવેલી રાઇની બ્રેડમાંથી ૧૭૫ ગ્રામ બ્રેડ, જે બ્રેડના મોટા લોફના આઠમા ભાગ જેટલી થાય! ભૂખમાં કેવી વિધ્વંસક તાકાત હોય છે એ જુઓ! રસોડાનો કર્મચારી, કેદીઓ તરફ પોતાની પીઠ ફેરવીને બ્રેડનો એક ટૂકડો કાપીને કેદીઓને લલચાવતાં પૂછતો, “આ ટૂકડો કોને જોઈએ છે? આ કોને જોઈએ છે?” બપોરના ભોજનમાં કેદીઓને ગાજર, બીટ, સાબુદાણા, વગેરેનો સૂપ આપવામાં આવતો. કોઈક-કોઈક દિવસે તેમને સંપૂર્ણ ભોજન પણ મળી જતું. દરરોજ સાંજે કામ પર ગયેલા કેદીઓ બહારથી પાછા ફરે ત્યારે પોતાની સાથે કંઈને કંઈ સારું ખાવાનું લઈને આવતા. કોઈક પોતાના કોટની નીચે સંતાડીને નાનકડી મરઘી લઈ આવતું, તો કોઈ પેન્ટના પાંયચાની અંદર ફ્રેન્ચ રોલ! આમ છતાં સાંજે પાછા આવતા કેદીઓની સંત્રીઓ પાસે તલાશી લેવડાવીને એમોન તેમને વહીવટી ભવનની સામે જ રોકવા માટે પ્રયત્ન કરતો. કેદીઓને મારી નાખીને એમોન તેમની સંખ્યા ઓછી કરવા માગતો ન હતો. સાથે-સાથે ચિલોવિક્ઝ દ્વારા થતી ભોજનસામગ્રીનો ધંધો બંધ કરીને પોતાનો ફાયદો પણ એ જવા દેવા માગતો ન હતો. પરંતુ સાથે-સાથે એ કેદીઓને સંતોષ પણ થવા દેવા માગતો જ ન હતો; એટલે તેને લાગ્યું કે ઓસ્કર જો હજાર કેદીઓને બહાર લઈ જવાનું નક્કી કરે, તો એટલા કેદીઓ માટે પ્લાઝોવની છાવણીમાંથી બ્રેડ અને બીટની વ્યવસ્થા થાય કે નહીં, ઓસ્કર તેમને માટે પૂરતો ખર્ચ કરીને તેમને રાજી રાખવાનો જ હતો!